Oscar Pistorius na hospitaal geneemOscar Pistorius in die hof (Julie 2014) Foto: Daniel Born/Pool, SAPA Oscar Pistorius is Donderdag vanaf die Atteridgeville Korrektiewe Sentrum na ŉ hospitaal geneem. Singabakho Nxumalo, woordvoerder van die departement van korrektiewe dienste (DKD), het aan Maroela Media bevestig dat Pistorius na ŉ hospitaal geneem is. “Ons kan bevestig dat die gevangene Oscar Pistorius na ŉ buite-hospitaalfasiliteit geneem is vir ŉ mediese ondersoek. Hy sal na verwagting later vandag terug in die fasiliteit wees,” het Nxumalo gesê. Hy het nie uitgebrei oor die aard van Pistorius se mediese toestand nie en wou geen bewerings rakende die rede vir Pistorius se hospitaalbesoek bevestig nie. Pistorius dien tans ses jaar tronkstraf uit vir die moord op sy meisie, Reeva Steenkamp, op Valentynsdag 2013 in sy huis in Silver Lakes. Pistorius is in Augustus 2016 ook na ‘n staatshospitaal in Pretoria gehaas nadat hy glo van die bed af geval het in sy sel in die Kgosi Mampuru II-gevangenis. Pistorius is in November verlede jaar na die Atteridgeville Korrektiewe Sentrum oorgeplaas wat beter toegerus is om gestremde gevangenes te huisves.